P. Masácová, poslankyňa: (2003-04-09):
Správa je vyváženým dokumentom, ktorý mapuje všetky oblasti zahraničnej politiky s dôrazom na naše priority. Z materiálu je čitateľný dôraz na otázky integrácie a spolupráce s partnermi z európskych a transatlantických integračných zoskupení, na spoluprácu so susednými krajinami a regiónmi. Oceniť možno aj dôraz, ktorý materiál, najmä vo svojej prílohe, kladie na ekonomický rozmer diplomacie. Hraničnými momentmi v zahraničnej politike v roku 2002 boli bezpochyby pražský samit NATO a kodanský samit EÚ, kde sme dostali pozvánky do Severoatlantickej aliancie, respektíve do Európskej únie. Od týchto úspechov sa budú odvíjať míľniky v zahraničnej politike aj v tomto roku. Jeden z nich sme už dosiahli podpisom prístupových protokolov s NATO 26. marca a nasledujúci sa blíži, podpis prístupovej zmluvy s EÚ 16. apríla. Následný ratifikačný proces zavŕši dlhoročné úsilie celej našej spoločnosti a definitívne našu krajinu pripojí k priestoru demokracie, slobody, prosperity a bezpečnosti. Napriek istým kontroverziám, ktoré tieto procesy z času na čas sprevádzajú, to bude úspech, ktorý v plnom rozsahu možno oceníme až s istým časovým odstupom. Výsledky prístupových rokovaní s EÚ nemožno zužovať na parciálne otázky dotácií do poľnohospodárstva  alebo prechodných období v niektorých oblastiach. Ako celok predstavujú dosiahnuté výsledky realistický kompromis, ktorý vytvára dobrý základ na plynulé a bezbolestné začlenenie Slovenska a ďalších krajín strednej a východnej Európy do EÚ, a to tak z hľadiska Slovenska a ďalších pristupujúcich krajín, ako aj z hľadiska EÚ a jej členských štátov. Dôležitým krokom na ceste zavŕšenia integračných ambícií bude májové referendum o vstupe Slovenskej republiky do Európskej únie. Je dôležité, aby si každý zodpovedný článok štátnej moci splnil povinnosti, ktoré mu v tomto smere vyplývajú. Súčasne bude však nemenej dôležité, aby sa aj otázka informovanosti verejnosti stala súčasťou úsilia všetkých zložiek spoločnosti od najvyšších štátnych orgánov cez samosprávy a tretí sektor až po jednotlivých občanov, ktorých aktívny prístup je v tomto smere kľúčový. Podobne je tomu aj v prípade NATO. Rozhodnutie o pozvaní SR je potvrdením a ocenením doterajšieho úsilia jej reformných krokov na všetkých úrovniach. Slovenská republika nemá k členstvu v tejto organizácii inú alternatívu. NATO okrem najlepších bezpečnostných záruk pre Slovensko predstavuje transatlantické puto, ktoré chceme posilňovať. Členstvo v NATO je v súlade so širšie koncipovaným smerovaním zahraničnej aj bezpečnostnej politiky. Jej súčasťou sú aj spoločná zahraničná a bezpečnostná politika Európskej únie, pôsobenie v rámci OSN a OBSE. Slovensko potvrdilo svoju pripravenosť prispievať k upevňovaniu stability a bezpečnosti v euroatlantickom priestore nielen ako pasívny konzument bezpečnosti, ale aj jej aktívny prispievateľ. Zúčastňujeme sa na viacerých mierových a diplomatických misiách pod záštitou OSN, OBSE, NATO a EÚ. V súčasnosti pôsobí v zahraničných mierových misiách viac ako 800 príslušníkov slovenských ozbrojených síl Slovenskej republiky. Naše členstvo v NATO naše možnosti ďalej rozširuje. Jednou z najkontroverznejších tém dneška - irackú otázku - je potrebné takisto vnímať v kontexte strategického smerovania Slovenskej republiky. Slovensko vždy deklarovalo komplementaritu európskej a transatlantickej integrácie a záujem na ďalšom upevňovaní transatlantickej väzby. O to náročnejšie bolo rozhodovanie v čase, keď samotná Európska únia nemala jednoznačné stanovisko. Slovensko však od začiatku krízy malo jasný postoj k tomuto problému. Vychádzal  zo zodpovedného posúdenia nášho dlhodobého strategického zamerania, najmä však zo sledovania základných hodnôt a princípov, ktoré si naša krajina ctí a ktoré vyznáva. Vážené kolegyne, vážení kolegovia, s ohľadom na uvedené mi preto nezostáva iné ako v mene celého poslaneckého klubu SDKÚ poďakovať tak vláde, ako aj ministerstvu zahraničných vecí, ale najmä a osobitne pánu ministrovi Kukanovi. Poďakovať za prácu vykonanú v zahraničnopolitickej oblasti v roku 2002 a vyjadriť presvedčenie, že v tomto roku sa podarí úspešne zavŕšiť predovšetkým integračné priority Slovenskej republiky, ale aj jej ďalšie zámery. Ďakujem vám veľmi pekne za pozornosť. (Potlesk.)